बहरहाल, राजू, लीलाधर आदि तो आम जनता के बीच के गवाह थे. इस तरह के लोगों को वरुण के दूसरे मामलों मे गवाही के लिए कैसे धमकाया और खरीदा गया इसका खुलासा हम पिछले अंक में कर चुके हैं. लेकिन इस मामले में जिस तरह से पुलिसवाले भी अपने बयानों से पूरी तरह मुकर गए उस पर कोर्ट में कोई सवाल नहीं हुआ. इस मुकदमे की जांच लगभग दो साल में पूरी की गई. इस दौरान पुलिस अधिकारी भगवान सहाय, विजय राना, राजवीर सिंह एवं सत्य प्रकाश वर्मा ने अलग-अलग समय पर इसकी जांच की और गवाहों के बयान लिए गए. लेकिन कोर्ट में इनके साथी पुलिसवाले भी अपने बयानों से मुकर गए. उन्होंने कहा कि उनके द्वारा जांच अधिकारी को कोई बयान नहीं दिया गया है.